CELEX: C2005/143/32
Language: el
Date: 2005-06-11 00:00:00
Title: Υπόθεση C-140/05: Αίτηση εκδόσεως προδικαστικής αποφάσεως, που υπέβαλε το Unabhängiger Finanzsenat (Αυστρία) με διάταξη της 17ης Μαρτίου 2005, στο πλαίσιο της διαφοράς μεταξύ των Amalia Valesko και Zollamt Klagenfurt

11.6.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 143/23
            
         Αίτηση εκδόσεως προδικαστικής αποφάσεως, που υπέβαλε το Unabhängiger Finanzsenat (Αυστρία) με διάταξη της 17ης Μαρτίου 2005, στο πλαίσιο της διαφοράς μεταξύ των Amalia Valesko και Zollamt Klagenfurt
   (Υπόθεση C-140/05)
   (2005/C 143/32)
   Γλώσσα διαδικασίας: η γερμανική
   Το 3ο Τμήμα τελωνειακών υποθέσεων (Κ) του Unabhängiger Finanzsenat (Αυστρία), με διάταξη της 17ης Μαρτίου 2005, η οποία περιήλθε στη Γραμματεία του Δικαστηρίου στις 25 Μαρτίου 2005, υπέβαλε στο Δικαστήριο των Ευρωπαϊκών Κοινοτήτων, στο πλαίσιο της διαφοράς μεταξύ Amalia Valesko και Zollamt Klagenfurt, που εκκρεμεί ενώπιόν του, τα ακόλουθα προδικαστικά ερωτήματα:
   Πρώτο ερώτημα:
   
                
            
            
               Έχουν οι διατάξεις της Πράξεως περί των όρων προσχωρήσεως […]της Δημοκρατίας της Σλοβενίας […] στην Ευρωπαϊκή Ένωση, Παράρτημα ΧΙΙΙ — Κατάλογος ο οποίος αναφέρεται στο άρθρο 24 της Πράξης προσχώρησης: Σλοβενία, σημείο 6. Φορολογία, αριθμός 2. (
                     Επίσημη Εφημερίδα της Ευρωπαϊκής Ενώσεως L 236 της 23.9.2003), σύμφωνα με τις οποίες, υπό την επιφύλαξη του άρθρου 8 της οδηγίας 92/12/ΕΟΚ του Συμβουλίου, σχετικά με το γενικό καθεστώς, την κατοχή, την κυκλοφορία και τους ελέγχους των προϊόντων που υπόκεινται σε ειδικούς φόρους κατανάλωσης, και αφού ενημερώσουν την Επιτροπή, τα κράτη μέλη μπορούν, ενόσω ισχύει η ανωτέρω αναφερόμενη παρέκκλιση, να «διατηρούν» τους ίδιους ποσοτικούς περιορισμούς για τα τσιγάρα που μπορούν να εισαχθούν στο έδαφός τους από τη Σλοβενία, χωρίς την καταβολή ειδικού φόρου κατανάλωσης, με εκείνους που επιβάλλονται σε εισαγωγές από τρίτες χώρες, αναφορικά με τον τεχνικό όρο «διατηρούν», την έννοια ότι οι διατάξεις αυτές της Συνθήκης επιτρέπουν ποσοτικούς περιορισμούς, οι οποίοι ίσχυσαν σε κράτος μέλος μέχρι την προσχώρηση της Δημοκρατίας της Σλοβενίας, όσον αφορά, μεταξύ άλλων, τη Δημοκρατία της Σλοβενίας ως τρίτη τότε χώρα;
            
         Δεύτερο ερώτημα:
   
                
            
            
               Εάν εν τούτοις το Δικαστήριο καταλήξει στην άποψη ότι οι εν λόγω διατάξεις της Συνθήκης δεν έχουν την έννοια ότι επιτρέπουν ποσοτικούς περιορισμούς, οι οποίοι ίσχυσαν σε κράτος μέλος μέχρι την προσχώρηση της Δημοκρατίας της Σλοβενίας, όσον αφορά, μεταξύ άλλων, τη Δημοκρατία της Σλοβενίας ως τρίτη τότε χώρα, ερωτάται:
               
                            
                        
                        
                           Έχουν τα άρθρα 23, 25 και 26 της Συνθήκης ΕΚ την έννοια ότι ρύθμιση κράτους μέλους, κατά την οποία η απαλλαγή από τον ειδικό φόρο καταναλώσεως για προϊόντα καπνού, που εισάγονται στις προσωπικές αποσκευές ταξιδιωτών, που έχουν την κατοικία τους στη φορολογική επικράτεια του κράτους μέλους και εισέρχονται άμεσα σε αυτή δια χερσαίων συνόρων ή εσωτερικών υδάτων, περιορίζεται σε 25 τεμάχια τσιγάρων κατά την είσοδο από ορισμένα άλλα κράτη μέλη, δεν παραβιάζει τις αρχές της ελεύθερης κυκλοφορίας των εμπορευμάτων, όταν ένας τέτοιος ποσοτικός περιορισμός υφίσταται μόνον έναντι της κειμένης εκτός του τελωνειακού εδάφους περιοχής μιας μόνον τρίτης χώρας (Ελβετίας) και συγχρόνως επιτρέπεται η εισαγωγή στο εν λόγω κράτος μέλος, από όλες τις άλλες τρίτες χώρες, 200 τεμαχίων τσιγάρων με απαλλαγή από τον ειδικό φόρο καταναλώσεως;